Ναός των Αγίων Ιάσονος και Σωσιπάτρου

O Ναός των Αγίων Ιάσονος και Σωσιπάτρου, μαθητών του αποστόλου Παύλου που πρώτοι δίδαξαν τον Χριστιανισμό στην Κέρκυρα, αποτελεί το σημαντικότερο βυζαντινό μνημείο του νησιού. Οικοδομήθηκε πιθανά τον 11ο αιώνα, ενδεχομένως πάνω στα ερείπια αρχαίου ναού, χρησιμοποιώντας επίσης δομικά υλικά από κατεστραμμένα κτήρια της παρακείμενης αρχαίας Παλαιόπολης. Κατασκευάστηκε από μάστορες της Αττικής ή Βοιωτίας, σε θέση προϋπάρχοντος καθολικού μονής και ήταν αφιερωμένος αρχικά στον Άγιο Ανδρέα και στη συνέχεια στους Αγίους Ιάσονα και Σωσίπατρο. Ο ναός έχει ορθογώνιο σχήμα, μήκους 16,30 μ. και πλάτους 12,20 μ. Αποτελεί ένα από τα αρχαιότερα δείγματα δικιόνιου (δίστυλου) σταυροειδούς εγγεγραμμένου με τρούλο ναού, ο οποίος στηρίζεται σε τοίχους και δυτικά σε δύο κίονες. Στο εσωτερικό του που αρχικά ήταν κατάγραφο από τοιχογραφίες, σήμερα σώζονται λίγα τμήματά τους που χρονολογούνται από τον 11ο έως τον 14ο αιώνα. Το μαρμάρινο τέμπλο είναι του 18ου αιώνα σε μπαρόκ ρυθμό. Παραπομπές Πηγές Εξωτερικοί σύνδεσμοι Πολυμέσα σχετικά με το θέμα Ναός των Αγίων Ιάσονος και Σωσιπάτρου στο Wikimedia Commons